Na osnovu člana 5, člana 8 stav 2, člana 11 stav 1 tačka 1 i 2, a u vezi sa članom 12 stav 1, stav 2 i stav 4, članom 13 stav 1 i članom 14 stav 1 Zakona o spomen-obilježjima (“Službeni list Crne Gore“, broj 40/08, 40/11, 2/17), člana 73 stav 1 tačka 4 Statuta Prijestonice (“Sl. list CG – opštinski propisi”, broj 49/18 i 17/21) Skupština Prijestonice Cetinje, na sjednici održanoj 29.09.2025. godine, donijela je

**PROGRAM**

**PODIZANJA SPOMEN-OBILJEŽJA**

**NA TERITORIJI PRIJESTONICE CETINJE ZA 2025. GODINU**

**Uvod**

Ovim programom, u skladu sa Zakonom o spomen-obilježjima ("Službeni list Crne Gore", broj 40/08, 40/11, 2/17) utvrđuju se spomen-obilježja koja će se podići na teritoriji Prijestonice Cetinje, vrsta i način podizanja spomen-obilježja, opis simboličkog značenja kao i razlozi i drugi elementi neophodni za sprovođenje Programa.

Spomen - obilježjima se, shodno članu 1 navedenog zakona, trajno obilježavaju značajni događaji, čuvaju uspomene na istaknutu ličnost, njeguju ljudski ideali i kulturno-istorijske tradicije i odaje počast borcima za slobodu, civilnim žrtvama rata i masovnim stradanjima ljudi.

Spomen-obilježje je spomen-objekat koji izgledom, sadržajem, oznakama ili natpisom doprinosi trajnom očuvanju vrijednosti iz poglavlja2ovog Programa.

**I**

**Podizanje spomen–obilježja izgradnjom Spomenika - „Znamenitim velikanima“**

* 1. **Vitni Voren (1864 – 1943), arhitekta, pisac i kolekcionar.**

Vitni Voren rođen je u Njujorku 29. januara 1864. Studirao je arhitekturu na Univerzitetu Kolumbija, a usavršavanje nastavio u Parizu, na Školi likovnih umjetnosti (École des Beaux Arts). Arhitekta po obrazovanju, imao je i slikarskog talenta, bavio se sakupljanjem umjetničkih djela i sportom.Smatran je jednim od najboljih arhitekata svog vremena u Sjedinjenim američkim državama.

Za vrijeme studija u Francuskoj putovao je po Evropi. U Italiji se sprijateljio sa italijanskim pjesnikom D’Anuncijom i pomagao njegove političke aspiracije.

Obavljao je prepisku sa američkim predsjednikom Teodorom Ruzveltom, njegova dokumentacija i korespodencija čuva se na Univerzitetu Harvard, u Bostonu. Arhitektonski crteži i likovna ostvarenja Vitnija Vorena čuvaju se u Kuper Hjuit muzeju (Cooper Hewitt, Smithsonian Design Museum), koji se nalazi na Menhetnu, Njujork, na Petoj aveniji.

Kao neko ko je proveo dobar dio vremena u Evropi, pretežno Francuskoj, imenovan je za člana američke delegacije na Versajskoj (Pariskoj) mirovnoj konferenciji, održanoj poslije Prvog svjetskog rata, od 18. januara 1919. do 21. januara 1920. godine.

Izaslanici vlade SAD zaključili su da je Crna Gora nasilno anektirana i da je: „Ogromna nepravda učinjena jednom malom narodu od strane jednog većeg i to baš u vrijeme kada državnici velikih sila, skupljeni u Parizu, upotrebljavaju fraze kao: pravo na samoopredjeljenje malih naroda.“

Sva događanja oko Mirovne konferencije i položaja Crne Gore navele su Vorena da napiše knjigu – „Crna Gora – zločin Mirovne konferencije“ („Montenegro the crime of the peace conference“), objavljenu u Njujorku 1922. godine. U njoj je napao savezničke zemlje zbog odnosa prema Crnoj Gori i pojedine crnogorske političare, posebno → Andriju Radovića, kao i propagandu Srbije protiv crnogorskog kralja. Ustvrdio je da je Crna Gora „tretirana kao poražena država i da je beznadežno tražiti bilo kakvu nit dosljednosti u odnosu koji su prema Crnoj Gori iskazali njeni saveznici”. Njegova knjiga je doživjela više izdanja, a kod nas je prvi put prevedena tek 2000. godine, izdavač Kulturno-prosvjetna zajednica Podgorice, prijevod Dragan M. Vugdelić.

Po povratku u Ameriku Voren nije prekinuo djelatnost i zalaganje za Crnu Goru. Godine 1924. u Njujorku je postao član „Međunarodnog komiteta za odbranu crnogorske nezavisnosti“.

Iznoseći gotovo proročke stavove o sudbini Crne Gore i stanju u svjetskim geopolitičkim relacijama, te aktuelnosti nekih sudova i odnosa Voren je na poseban način značajno doprinio razvoju crnogorsko-američkih odnosa.Voren je živio život ispunjen kreativnim dometima, sportskim uspjesima i moralnim stavovima. Pred kraj života je izjavio da ne vjeruje da je bilo ko drugi imao tako zanimljiv život kao on. Umro je u Njujorku, 24. januara 1943. godine.

* 1. **Đuro Drašković (1864 – 1943), pješadijski oficir crnogorske vojske.**

Rođen na Čevu 1880. godine, kapetan Đuro Drašković proveo je svoj život ratujući i boreći se za slobodu svoje domovine. Hrabrost je dokazao je u Balkanskim ratovima.Učesnik je Prvog svjetskog rata (1914 -1916), do vojnog sloma Crne Gore i njenog pada pod austro-ugarsku okupaciju. Potom je bio interniran u austro-ugarski zarobljenički logor, iz kojega je pušten krajem 1918. godine. Po završetku rata i povratku u Crnu Goru, opet je Drašković uzeo pušku u ruke i bio na braniku svoje zemlje.

Uprkos činjenici da su tek izašli iz borbe, a jedna od najtežih je bila upravo ona vođena na Mojkovcu, đe su Crnogorci ginuli kako bi zaštitili srpsku vojsku, narod je našao snagu da opet započne borbu protiv brojnijeg neprijatelja, koji je imao i podršku moćne francuske vojske i po ko zna koji put u crnogorskoj istoriji, rečeno je NE okupaciji, tiraniji i ropstvu.

Oficir Đuro Drašković jedan je od prvih koji je pokušao pregovorima da spriječi oružane sukobe. Bezupsješno su pristalice kralja Nikole i ravnopravnog ujedinjanja u Kraljevinu Jugoslaviju pokušavale mirnim putem i pregovorima da urazume srpsku vojsku, te im stavljali do znanja da, ako ne napušte okupiranu teritoriju, narod će biti primoran da je brani onako kako je to već mnogo puta činio – puškom.

Borba Za Pravo, Čast i Slobodu Crne Gore otpočela je 6. januara 1919. godine. Tog 6. januara 1919. godine, zapaljena je na Cetinju baklja slobode, koja je uskoro osvijetlila veći dio Crne Gore, a koja je u istorijskoj građi poznata pod nazivom Božićni ustanak.

Jedan od prvaka tog herojskog poduhvata bio je i kapetan Đuro Draškovićm, vođa ustaničkih snaga Katunske nahije, što dodatno govori o ugledu koji je Drašković imao kod svih Crnogoraca, a naročito kod Čevljana.

Božićni ustanak – simbol borbe protiv okupatora iz 1918. godine – podigli su zelenaši, koji su zbog boje svojih uniformi dobili takav naziv, a koji su svoje djelovanje usmjerili ka tome da oslobode okupiranu teritoriju i omoguće Crnoj Gori da uđe u Jugoslaviju kao ravnopravan član.

Prva žrtva Ustanka bio je upravo hrabri oficir crnogorske vojske Đuro Drašković. Ubijen je na Cetinju 6. januara 1919. godine prilikom ustaničkog juriša na okupacione trupe na zapadnom sektoru iznad Cetinja.

* 1. **Nikola Petanović Naiad (1897-1932.), pjesnik i filozof.**

Rođen je1897. godineu Crmnici, Knjaževina Crna Gora. Bio je veliki intelektualac i od domovine zaboravljeni borac za slobodu i dostojanstvo Crne Gore. Godine 1927. pokrenuo je u San Francisku časopis „Montenegrin Mirror“ (Crnogorsko ogledalo) i utemeljio „Odbor za suverenu i samostalnu Crnu Goru“. Naiad je čovjek, čija su djela decenijama, slučajno ili namjerno, prikrivana i bila nedostupna našoj javnosti.

Naid je stvarao najviše na engleskom jeziku, a čiji je rad bio okrenut prema Crnoj Gori, zbog njegovog modernog i jedinstvenog shvatanja nacije i države u to vrijeme,jačanja crnogorske države, kao i svojih pogleda na međunarodne odnose onog vremena. Nikola je imao brojne saradnike, njegove ideje prihvatio je značajan broj Crnogoraca ali i stranaca u Americi.

U rasvjetljavanju Petanovićevog životnog puta i vrijednog djela veliki doprinos dao je Gordan Stojović prikupljajući i publikujući građu o njemu. Veći dio je sabran u knjigu koja je objavljena 2006. godine, đe je zapisao: „On je istinski nadahnut crnogorskom istorijom i slobodom. Njegova shvatanja o geopolitičkim i nacionalnim pitanjima prevazilaze vrijeme kada je djelovao i stvarao i pripadaju modernim političkim idejama.”

„Sloboda je najviši ideal u koji je Nikola Petanović Naiad iskreno vjerovao…!”, što potvrđuju njegovi stihovi, uklesani na spomeniku u San Francisku:

„As a free man once more I will see Cetinje... Kao slobodan čovjek još jednom viđeću Cetinje...“

Boreći se sa nedaćama, sa mislima i nadom o slobodnoj Crnoj Gori, preminuo je 1932. u San Francisku i sahranjen na Kolmi, na groblju koje pripada „Prvom srpskom dobrotvornom društvu”, osnovanom 1880, kao prvo u svijetu koje je imalo naziv „Srpsko – Crnogorsko literarno i dobrotvorno društvo” (ime je promijenjeno poslije 1918. godine).

Program podizanja spomen-obilježja, izgradnjom Spomenika - „Znamenitim velikanima“, temelji se na realnoj potrebi trajnog obilježavanja i očuvanja uspomena na istaknute ličnosti, boraca za nezavisnost i suverenitet Crne Gore, u period od 1918. do 1941. godine,

za njihovu istrajnost, posvećenost, patriotizam i nesebičan doprinos za pravo, čast i slobodu crnogoraca, a čija djela imaju jednaku važnost koja su od međunarodnog, istorijskog i humanističkog značaja i koji su dali nemjerljiv doprinos međunarodnoj i istorijskoj afirmaciji naše zemlje.

**II**

1. Zahtjev za podizanje spomen-obilježja podnijelo je Crnogorsko-američko društvo Cetinje;

2. Vrsta spomen-obilježja koje će se podići je spomen-objekat - SPOMENIK.

3. Sredstva za podizanje spomenika obezbijediće Prijestonica Cetinje;

4. Za izgradnju spomenika nadležni organ lokalne uprave Prijestonice Cetinje za uređenje prostora i zaštitu životne sredine izdaje rješenje o lokaciji i dozvolu za podizanje/izgradnju, u skladu sa Zakonom;

5. Idejnim - umjetničkim rješenjem spomenik je dat kao jednostranična trouglasta forma introvertnog karaktera, tako da svakom imenu pripadne po jedan geometrijski svedeni vertikalni kvadar, dimenzija 30 x 120 x 360 cm, na uzdignutom platou od kamena i predstavlja ih kao jednako važne ličnosti. Prostor oko spomenika uokviruje se kružnom formom oblika crnogorskog guvna (ili gumna) sa pižunima za sjeđenje.

6. Nosilac aktivnosti na realizaciji podizanja/izgradnje spomen-obilježja je Prijestonica Cetinje u saradnji sa organima lokalne uprave nadležnim za oblasti kulture, investicija i održivog razvoja, uređenja prostora i zaštite životne sredine;

7. Rok za podizanje/izgradnju spomenika je do kraja 2026. godine;

8. U realizaciji podizanja ovog spomen-obilježja, u skladu sa Zakonom, donijeće se posebna Odluka.

**III**

**Završna odredba**

Ovaj program stupa na snagu osmog dana od dana objavljivanja u “Službenom listu Crne Gore – opštinski propisi“.

Broj: 02/016/25- 1744

Cetinje, 29.09.2025.godine

**SKUPŠTINA PRIJESTONICE CETINJE**

**PREDSJEDNICA**

**Milena Vujović**